Document ID: 32005D0743

KOMISJONI OTSUS,
19. oktoober 2005,
millega lubatakse liikmesriikidel pikendada uute toimeainete boskaliidi, indoksakarbi, spinosaadi ja Spodoptera exigua nukleaarse polühedroosi viiruse jaoks antud ajutisi lubasid
(teatavaks tehtud numbri K(2005) 4002 all)
(EMPs kohaldatav tekst)
(2005/743/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, (1) eriti selle artikli 8 lõike 1 neljandat lõiku,
ning arvestades järgmist:
(1)
Kooskõlas direktiivi 91/414/EMÜ artikli 6 lõikega 2 esitas BASF AG 2001. aasta aprillis Saksamaale taotluse toimeaine boskaliidi (varasem nimi: nikobifeen) lisamiseks direktiivi 91/414/EMÜ I lisasse. Otsusega 2002/268/EÜ (2) kinnitati, et toimik oli täielik ja seda võis pidada põhimõtteliselt vastavaks direktiivi II ja III lisas loetletud andmete ja teabega seotud nõuetele.
(2)
1997. aasta oktoobris said Madalmaad firmalt DuPont de Nemours taotluse indoksakarbi (varasem nimi: DPX-KN128) kohta. Komisjoni otsusega 98/398/EÜ (3) kinnitati, et toimik oli täielik ja seda võis pidada põhimõtteliselt vastavaks direktiivi II ja III lisas loetletud andmete ja teabega seotud nõuetele.
(3)
1999. aasta juulis said Madalmaad firmalt Dow Agrocsiences taotluse spinosaadi kohta. Komisjoni otsusega 2000/210/EÜ (4) kinnitati, et toimik oli täielik ja seda võis pidada põhimõtteliselt vastavaks direktiivi II ja III lisas loetletud andmete ja teabega seotud nõuetele.
(4)
1996. aasta juulis said Madalmaad firmalt Biosys taotluse Spodoptera exigua nukleaarse polühedroosi viiruse kohta. Komisjoni otsusega 97/865/EÜ (5) kinnitati, et toimik oli täielik ja seda võis pidada põhimõtteliselt vastavaks direktiivi II ja III lisas loetletud andmete ja teabega seotud nõuetele.
(5)
Toimikute täielikuks tunnistamine oli vajalik selleks, et võimaldada nende üksikasjalikku läbivaatamist ja luua liikmesriikidele võimalus anda kuni kolmeks aastaks ajutisi lubasid asjaomaseid toimeaineid sisaldavate taimekaitsevahendite jaoks, täites samas direktiivi 91/414/EMÜ artikli 8 lõikes 1 sätestatud tingimusi ja eelkõige tingimust, et toimeainet ja taimekaitsevahendit hinnataks üksikasjalikult kõnealuse direktiiviga sätestatud nõuete seisukohast.
(6)
Kõnealuste toimeainete mõju inimeste tervisele ja keskkonnale taotlejate kavandatud kasutusviiside puhul on hinnatud vastavalt direktiivi 91/414/EMÜ artikli 6 lõigetele 2 ja 4. Referentliikmesriigid esitasid komisjonile hindamisaruannete projektid 22. novembril 2002 (boskaliid), 7. veebruaril 2000 (indoksakarb), 5. märtsil 2001 (spinosaad) ja 19. novembril 1999 (Spodoptera exigua nukleaarse polühedroosi viirus).
(7)
Kui referentliikmesriigid olid esitanud hindamisaruannete projektid, oli taotlejailt vaja nõuda täiendavat teavet, lasta referentliikmesriikidel seda teavet uurida ja esitada oma hinnangud. Seetõttu pole toimikute läbivaatamine veel lõppenud ja hindamist pole võimalik lõpetada direktiivis 91/414/EMÜ ettenähtud aja jooksul.
(8)
Kuna senisel hindamisel ei ole leitud otsest põhjust muretsemiseks, tuleks liikmesriikidele anda võimalus pikendada asjaomaseid toimeaineid sisaldavate taimekaitsevahendite jaoks antud ajutisi lubasid 24 kuuks vastavalt direktiivi 91/414/EMÜ artikli 8 sätetele, et toimikute läbivaatamine saaks jätkuda. On alust loota, et hindamis- ja otsustamisprotsess, mis on vajalik iga asjaomase toimeaine I lisasse kandmise otsuse tegemiseks, lõpetatakse lähema 24 kuu jooksul.
(9)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Liikmesriigid võivad pikendada boskaliidi, indoksakarbi, spinosaadi või Spodoptera exigua nukleaarse polühedroosi viirust sisaldavate taimekaitsevahendite jaoks antud ajutisi lubasid kuni 24 kuuks alates käesoleva otsuse vastuvõtmise kuupäevast.
Artikkel 2
Käesolev otsus on adresseeritud liikmesriikidele.
Brüssel, 19. oktoober 2005

Labels: 0
3
6